钦定古今图书集成/明伦汇编/氏族典/第154卷 > 《廖用贤尚友录》 > 温若春
## 钦定古今图书集成/明伦汇编/氏族典/第154卷 > 《廖用贤尚友录》 > 温若春

按《广东通志》：“若春，番禺人。少力学能文，事亲以孝闻。
淳熙十三年，领乡荐，累计偕不第，历三十五年，志不
少衰。嘉定中，廷对特奏名第一，赐进士出身。两调潼
川英德学官，教有模范。宝庆间，除枢密院架阁。绍定
二年，迁太学学正。文誉赫奕，动诸缙绅间。召试馆职，
秘书省正字，寻转校书郎。夙与崔与之游，与之素重”
其学行，思荐达之。绍定三年，上询与之南中人才，对
曰：“吴纯仁有监司之才，温若春宜清要之任。”于是除
若春秘书郎，以朝奉郎致仕。